b'\n_START_ARTICLE_\nSatakunnan l\xc3\xa4\xc3\xa4ni\n_START_PARAGRAPH_\nSatakunnan l\xc3\xa4\xc3\xa4ni oli Suomeen 1960-luvulta 1980-luvulle saakka suunnitteilla ollut uusi l\xc3\xa4\xc3\xa4ni. L\xc3\xa4\xc3\xa4ni suunniteltiin muodostettavaksi Turun ja Porin l\xc3\xa4\xc3\xa4nin pohjoisosaan. Satakunnan l\xc3\xa4\xc3\xa4niin olisi tullut 28 kuntaa:_NEWLINE_J\xc3\xa4ljelle j\xc3\xa4\xc3\xa4v\xc3\xa4 Turun ja Porin l\xc3\xa4\xc3\xa4ni oli tarkoitus nimet\xc3\xa4 joko Turun tai my\xc3\xb6hemm\xc3\xa4n ehdotuksen mukaan Varsinais-Suomen l\xc3\xa4\xc3\xa4niksi ja liitt\xc3\xa4\xc3\xa4 siihen Somero H\xc3\xa4meen l\xc3\xa4\xc3\xa4nist\xc3\xa4. Samaan aikaan suunniteltuun Pirkanmaan l\xc3\xa4\xc3\xa4niin oli lis\xc3\xa4ksi tarkoitus liitt\xc3\xa4\xc3\xa4 yhdeks\xc3\xa4n kuntaa silloisesta Turun ja Porin l\xc3\xa4\xc3\xa4nist\xc3\xa4._NEWLINE_Jo aiemmin 1950-luvulla oli pohdittu Porin l\xc3\xa4\xc3\xa4nin perustamista. T\xc3\xa4m\xc3\xa4n ehdotuksen mukaiseen l\xc3\xa4\xc3\xa4niin olisivat kuuluneet l\xc3\xa4hes samat kunnat kuin 1980-luvulla suunniteltuun Satakunnan l\xc3\xa4\xc3\xa4niin. Vuonna 1962 asiasta s\xc3\xa4\xc3\xa4dettiin jo laki, jonka mukaan Satakunnan ja Tampereen l\xc3\xa4\xc3\xa4nit olisi voitu perustaa asetuksella sitten, kun valtion tulo- ja menoarviossa oli my\xc3\xb6nnetty tarkoitukseen m\xc3\xa4\xc3\xa4r\xc3\xa4\xc2\xadrahat. Samalla olisi Turun ja Porin l\xc3\xa4\xc3\xa4nin j\xc3\xa4ljelle j\xc3\xa4\xc3\xa4neen osan nimi muutettu Turun l\xc3\xa4\xc3\xa4niksi. N\xc3\xa4it\xc3\xa4 lain mahdollistamia uusia l\xc3\xa4\xc3\xa4nej\xc3\xa4 ei kuitenkaan koskaan perustettu, ennen kuin hallitus vuonna 1986 antoi edus\xc2\xadkunnalle uuden esityksen laiksi l\xc3\xa4\xc3\xa4ni\xc2\xadjaosta. T\xc3\xa4m\xc3\xa4n esityksen mukaan olisi perustettu kolme uutta l\xc3\xa4\xc3\xa4ni\xc3\xa4: Pirkanmaan, Satakunnan ja Kainuun l\xc3\xa4\xc3\xa4nit, jota paitsi Turun ja Porin l\xc3\xa4\xc3\xa4nin j\xc3\xa4ljelle j\xc3\xa4\xc3\xa4neen osan nimi olisi muutettu Varsinais-Suomen l\xc3\xa4\xc3\xa4niksi. Eduskunnan laki- ja talousvaliokunta kuitenkin asettui mietinn\xc3\xb6ss\xc3\xa4\xc3\xa4n vastustamaan uusien l\xc3\xa4\xc3\xa4nien perustamista , ja sen mukaisesti eduskunta p\xc3\xa4\xc3\xa4tti niukalla \xc3\xa4\xc3\xa4nten\xc2\xadenemmist\xc3\xb6ll\xc3\xa4 (91-89) hyl\xc3\xa4t\xc3\xa4 suunnitelmat uusien l\xc3\xa4\xc3\xa4nien perustamiseksi. _NEWLINE_Satakunnan l\xc3\xa4\xc3\xa4ni\xc3\xa4 ei koskaan perustettu, mutta Somero siirtyi Turun ja Porin l\xc3\xa4\xc3\xa4niin vuonna 1990, ja my\xc3\xb6hemmin vuonna 1993 liitettiin H\xc3\xa4meen l\xc3\xa4\xc3\xa4niin useimmat Pirkanmaan l\xc3\xa4\xc3\xa4niin kuuluviksi suunnitellut kunnat.'